Ostvalda kanāls
Ostvalda kanāls (arī Skujenieku—Daugavas kanāls) ir mežu meliorācijas sistēmas galvenā notece Ķekavas novadā. Izveidots pēc 1898. gada tā laika Rīgas pilsētas mežu pārvaldnieka Eižena Ostvalda (1851-1932) aizsāktās piepilsētas mežu nosusināšanas sistēmas vajadzībām. Par kanāla sākumu var uzskatīt grāvju sateci starp Baložiem un Medemciemu. Tek dienvidrietumu, vēlāk — rietumu virzienā, ievadīts Titurgā pie vecās šosejas Alejās. Kanāls novada uz Daugavu ūdeni no 40 km² lielas meliorētas platības starp Ķekavu, Plakanciemu un Olaini; kopējais grāvju sistēmas garums ir ap 640 km. Izmantots arī koku pludināšanai.